Ako zvoliť veľkosť detskej obuvi?
Topánky musia byť vašej dcére alebo synovi dobré nielen na dĺžku, ale aj šírku. O tom, ako vybrať správnu dĺžku, sme vám už hovorili. Obkreslite detskú nôžku na papier, prípadne označte miesto, kam siaha päta a najdlhší prštek a náčrt zmerajte.
K výsledku v centimetroch pripočítajte ešte jeden centimeter navyše. Niekedy aj 1,5 centimetra. Ak už dieťa chodí, nechajte ho chvíľu obuté v nových topánkach a uvidíte, ako sa bude cítiť. Vždy stlačte miesto pri prstoch a zhodnoťte, či má dostatok voľného priestoru.
Čo sa týka šírky topánky, vyhýbajte sa obuvi so zúženou špičkou. Ideálny je zaguľatený predok topánky, ktorý poskytne prstom dostatok priestoru. Tým predídete kladivkovým prstom, vbočeným palcom, vybočeným malíčkom alebo iným deformáciam chodidla.
Pre deti sú najlepšie topánky z ľahkých a mäkkých materiálov, aby v nich vydržali aj celé dní. V mäkkej obuvi si detská nožička udrží svoj prirodzený tvar.
Ak hľadáte ideálny materiál, odporúčame vám poobzerať sa po modeloch napríklad z prírodnej kože. Tá nohe dovolí dýchať a bráni poteniu, dokonca aj vzniku plesní.